**AGINDUA, 2019KO URRIAREN 8KOA, OSASUNEKO SAILBURUARENA, OSASUN SAILEKO 2019KO DIRULAGUNTZEN PLAN ESTRATEGIKOA ALDATZEN DUENA**

Ogasun eta Finantza Saileko Kontrol Ekonomikoko Bulegoko Zuzendariaren 01/15 zenbakiko zirkularrak ezartzen duenez, Euskal Autonomia Erkidegoko Administrazio Orokorreko sail guztiek, bai eta dirulaguntzen planak bultzatzen dituzten erakunde autonomoek eta zuzenbide pribatuko erakunde publikoek ere, euren dirulaguntza arloko jarduera osoa barnean hartuko duen Plan Estrategikoa onetsi beharko dute, zirkular horren 1. eranskinean eta zirkular horren geroko 2., 3. eta 4. eranskinetan onesten den gida-ereduaren arabera. Horretarako, Euskal Autonomia Erkidegoko Aurrekontu Orokorren programetako aurrekontu-memorietan bildutako helburuak, ekintzak eta adierazleak hartu beharko dira kontuan.

Aurreko guztia, zehazki, Aurrekontuei buruzko Lege Orokorraren (azaroaren 17ko 38/2003) 8.1 artikuluan xedatuta dagoena betetzeko.

Aurrekoa betetze aldera, Osasuneko sailburuaren 2019ko martxoaren 5eko Aginduaren bidez onartu zen Eusko Jaurlaritzako Osasun Saileko 2019ko Dirulaguntzen Plan Estrategikoa. Aipatutako planaren onespena Gobernu Kontseiluari jakinarazi zitzaion 2019ko otsailaren 26ko bilkuran.

Euskal Autonomia Erkidegoko 2018ko Aurrekontu Orokorren (2019rako luzatuta) edukietan zeuden dirulaguntza izendunak sartu dira planean, 2019. ekitaldirako presazko neurrien otsailaren 14ko 2/2019 Legearen bigarren xedapen gehigarriaren 2. puntuan ezarritako baldintzetan, ordainsarien eta luzapenari lotutako beste alderdi batzuen arloan, lehenago ez baitziren gehitu. Hortaz, beharrezkotzat jotzen da plana aldatzea.

Osasun Sailaren egitura organikoa eta funtzionala ezartzen duen apirilaren 11ko 80/2017 Dekretuaren 4.1 artikuluak dioen bezala, Osasuneko sailburuari dagokio Jaurlaritzari buruzko Legearen (ekainaren 30eko 7/1981) 26. eta 28. artikuluetan ezarritako eskumenak erabiltzea, bai eta Osasun Sailari dagozkion jardun-arloen eta egitekoen eremuan indarrean dagoen legediak esleitzen dizkionak ere, eta eskumen horien artean dago Jaurlaritzari buruzko aipatu legeak erregelamenduak egiteko aitortzen dion ahala erabiliz administrazio-xedapen orokorrak emateko eskumena.

Ahalmen horiek erabiliz Agindu hau idazten da, Sektore Publikoaren Araubide Juridikoaren Legearen (urriaren 1eko 40/2015) 8.1 artikuluan eta Administrazio Publikoen Administrazio Prozedura Erkidearen Legearen (urriaren 1eko 39/2015) 128. artikuluan aurreikusitako eskumenaren eta arau mailari buruzko erregelei jarraikiz, Jaurlaritzari buruzko Legearen (ekainaren 30eko 7/1981) 26.4 artikuluarekin lotuta dagoen guztian.

Hori dela eta, hauxe

**EBAZTEN DUT:**

**Lehena.-** Apartatu hauek aldatzea, zehazki, 2019ko martxoaren 5eko Aginduaren bidez onetsitako Osasun Sailaren Dirulaguntzen Plan Estrategikoarenak:

- I. eranskina: Dirulaguntza izendunak izeneko 3.1.6 puntua gehitu da: Osasuna sustatzea eta gaixotasunak prebenitzea, (3.1.6.1 puntutik 3.1.6.12 puntura).

- II. eranskina: 1. helburu estrategikoaren 6. ekintzatik 17.era gehitu dira: Osasuna sustatzea eta gaixotasunak prebenitzea.

-III. eranskina: 1. helburu estrategikoaren barruan: Osasuna sustatzea eta gaixotasunak prebenitzea, IV. kapituluari dagozkion zifrak aldatu dira eta, IV. kapituluari lerro bat eta zenbatekoa gehitu zaio.

**Bigarrena.-** Osasun Sailaren Dirulaguntzen 2019ko Plan Estrategikoa onestea, 2019ko martxoaren 5eko Aginduaren bidez onartutakoaren ordez. Agindu honekin batera doazen eranskin hauetan zehazten da eduki eguneratua, zehazki, ebazpeneko lehenengo puntuan aipatutako aldaketak:

* I. eranskina.- Osasun Sailaren Dirulaguntzen 2019ko Plan Estrategikoaren eduki orokorra.
* II. eranskina.- Ardatz estrategikoak eta Dirulaguntzen lerroak: Helburuak, ekintzak eta adierazleak.
* III. eranskina.- Ardatz estrategikoak eta Dirulaguntzen lerroak: Aurrekontu-konpromisoak eta finantzaketa-ehunekoa finantzaketa publikoaren globalarekiko.
* IV. eranskina.- Ardatz estrategikoak eta Dirulaguntzen lerroak: Dirulaguntzen xedeko sektorea(k) eta dirulaguntzak emateko prozedura

**Hirugarrena.-** Osasun Sailaren 2019ko dirulaguntzak sartzen dira onartutako Dirulaguntzen Plan Estrategikoan, eta Sailaren organo hauek hartzen ditu:

* Osasun Sailburuordetza.
* Osasun Publikoaren eta Adikzioen Zuzendaritza.
* Osasun Plangintza, Antolamendu eta Ebaluazio Sanitarioko Zuzendaritza.
* Osasun Ikerketa eta Berrikuntza Sanitarioko Zuzendaritza.

**Laugarrena.-** Osasun Sailaren Dirulaguntzen 2019ko Plan Estrategikoa Osasun Sailaren politika planifikatzeko tresna da, eta bere helburua da osasuna sustatzea dirulaguntzak emanez.

**Bosgarrena.-** Osasun Sailaren Dirulaguntzen 2019ko Plan Estrategikoa prestatzeko, lortu nahi diren interes publikoak aztertu dira, eta planaren indarraldian horretarako erabili ahalko diren baliabideekin alderatu dira. Horrela, eraginkortasuna eta efizientzia handituko direla bermatzen da, eta gure jarduketa-eremuan gardentasuna indartuko dela.

**Seigarrena.-** Programa-izaera du onetsitako planak; beraz, haren edukiak ez du eskubiderik sortzen, ezta betebeharrik ere ez eta, eraginkorra izango bada, dirulaguntzen lerro guztiak praktikan jarri beharko dira, kontuan hartuta, besteak beste, ekitaldi bakoitzeko aurrekontu-baliabideak.

**Zazpigarrena.-** Araubide Juridiko, Ekonomiko eta Zerbitzu Orokorretako Zuzendaritzari agintzea agindu hau jakinaraz diezaiela ebazpeneko bigarren puntuan azaldutako organoei, bete dezaten, bai eta Kontrol Ekonomikoko Bulegoari ere. Era berean, Gobernu Kontseiluari jakinarazi zaio planaren edukia.

**Zortzigarrena.-** Agindu hau Osasun Sailaren egoitza elektronikoan argitara dadila agintzea, prozeduran interesa izan dezaketen pertsona guztiek jakin dezaten.

**Bederatzigarrena.-** Agindu honek administrazio bidea amaitzen du. Zuzenean aurkaratu ahalko da; horretarako, administrazioarekiko auzi-errekurtsoa jarri ahal da bi hilabeteko epean, argitaratu eta biharamunetik aurrera; edo bestela, aukerako berraztertzeko errekurtsoa jarri ahal zaio Osasuneko sailburuari, hilabeteko epean, azaldu den kopuru-erregela horren beraren arabera.

Vitoria-Gasteiz, 2019ko urriaren 8a

Osasuneko sailburua,

MIREN NEKANE MURGA EIZAGAECHEVARRÍA